钦定古今图书集成/历象汇编/历法典/第099卷 > 朱子语类 > 新漏刻铭〈有序〉 陆倕
## 钦定古今图书集成/历象汇编/历法典/第099卷 > 朱子语类 > 新漏刻铭〈有序〉 陆倕

夫自天观象，昏旦之刻未分；治历明时，盈缩之度无准。挈壶命氏，远哉义用揆景测辰，徼宫戒井，守以水火，分兹日夜。而司历亡官，畴人废业，孟陬殄灭，摄提无纪。卫宏载传呼之节，较而未详；霍融叙分至之差，详而不密。陆机之赋《虚握灵珠》，孙绰之。

铭，空擅《崑玉》，弘度遗篇，承天垂旨，布在方册，无彰器用，譬彼春华，同夫海枣，宁可以轨物字民，作范垂训者乎？且今之官漏，出自会稽，积水违方，导流乖则，六日无辨，五行不分，岁躔阉茂，月次姑洗，皇帝有天下之五载也。乐迁夏谚，礼变商俗，业类补天，功均柱地。河海夷晏，风云律吕，坐朝晏罢，每旦晨兴，属传漏之音，听鸡人之响。以为星火谬中，金水违用，时乖启闭，箭异锱铢，爰命日官，草创新器。于是俯察旁罗，登台升库，则于地四，参以天一。建武遗蠹，咸和馀舛，金筒方圆之制，飞流吐纳之规，变律改经，一皆惩革。天监六年太岁丁亥朔十六日壬寅漏成，进御以考辰正晷，测表候阴，不谬圭撮，无乖黍累。又可以校运算之暌合，辨分天之邪正，察四气之盈虚，课六历之疏密。永世贻则，传之无穷。赫矣焕乎，无德而称也。昔嘉量微物，盘于小器，犹且昭德记功，载在铭典。况人神之制，与造化合符；成物之能，与坤元等契。勋倍楹席，事百巾机。宁可使多谢曾水，有陋昆吾。金字不传，银书未勒者哉？乃诏小臣为其铭曰：

“一暑一寒，有明有晦。神道无迹，天工罕代。乃置《挈壶》，
是惟熙载。气均衡石，晷正权概。世道交丧，礼术销亡。
遽迁水火，争倒衣裳。击刁舛次，丛木乖方。爰究爰度，
时惟我皇。方壶外次，圆流内袭。洪杀殊等，高卑异级。
灵虬承注，阴虫吐噏。倏往忽来，鬼出神入。微若抽茧，
逝如激雷。耳不辍音，眼无流盻。铜史司刻，金徒抱箭。”
履薄非兢，临深罔战，授受靡愆，登降弗爽，唯精唯一，
可法可象，月不遁来，日无藏往，分似符契，至犹影响，
合昏暮卷，蓂荚晨生，尚辨天意，犹测地情，况我神造，
通幽洞灵，配皇等极，为世作程。